3 hoe sal ons ontvlug as ons so ‘n groot saligheid verontagsaam wat, nadat dit eers deur die Here verkondig is, aan ons bevestig is deur die wat dit gehoor het,
9 maar ons sien Hom naamlik Jesus, wat vir ‘n kort tydjie minder as die engele gemaak is, vanweë die lyde van die dood, met heerlikheid en eer gekroon, sodat Hy deur die genade van God vir elkeen die dood sou smaak.
11 Want Hy wat heilig maak, sowel as hulle wat geheilig word, is almal uit Een; om hierdie rede skaam Hy Hom nie om hulle broeders te noem nie,
12 wanneer Hy sê: Ek sal u Naam aan my broeders verkondig, in die midde van die gemeente sal Ek U prys;
13 en verder: Ek sal my vertroue op Hom stel; en verder: Hier is Ek en die kinders wat God My gegee het.
16 Want waarlik, Hy bekommer Hom nie oor die engele nie, maar oor die geslag van Abraham bekommer Hy Hom.
17 Daarom moes Hy in alle opsigte aan sy broeders gelyk word, sodat Hy ‘n barmhartige en getroue hoëpriester kon wees in die dinge wat in betrekking tot God staan, om die sondes van die volk te versoen.
O, dat ons net kan ontvlug; o, dat ons net nie die naakte werklikheid in die oë moet staar nie. Ons lewe in ‘n geslag - ek is miskien net so skuldig as enige ouer van ons. O, as jy tog net jou kind pyn kan spaar; as jy tog net daardie trane vir jou kind kan afdroog; as jy tog net die pad vir hulle ‘n bietjie ligter kon maak. Dit is as te ware of jy, in hulle hartseer, miskien jou eie hartseer voel, toe jý ‘n kind was, ‘n jongmens was, en die swaarkry vir hulle wil spaar.
In stede van ons te onderwerp aan daardie liefdeband van God, wat selfs die kruis op sy eie Seun gelê het. Onse Vader in die hemel, wat seker die grootste lyding, alhoewel Hy God is, moes deurmaak toe Hy sy eie gesig moes wegdraai van sy eie Seun, wat in sy smart uit die diepte, wat niemand van ons kan peil, moes roep: “My God, My God, waarom het U My verlaat?” Dink u dat die Vaderhart van God nie gely het nie?
Deur Hom is die wêreld geskape. Hierdie Jesus, hierdie Seun van God, (en tóg, as Hy baie kinders na die heerlikheid wou bring) was die enigste manier wat Hy die kinders tot heerlikheid kon bring, (ook vir u en vir my) om die bewerker van hulle verlossing deur lyde te volmaak. God het nie maar nou sommer ‘n kitsdoel met u en met my nie, God het nie sommer ‘n bolangse roeping vir u en vir my nie, God het ‘n diep werk wat hy in ons wil doen.
Ons is geskep en gemaak, nie net vir tyd nie, maar ons is gemaak vir die ewigheid. O, daar is ‘n heerlikheid wat wag, maar daardie heerlikheid moet volmaak word, en dit word alleen volmaak deur lyde.